Агенцијата за заштита на правото на слободен пристап до информациите од јавен карактер, врз основа на член 106 став 2 и став 3 од Законот за општата управна постапка (“Службен весник на Република Македонија“ бр.124/2015), а согласно член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20) постапувајќи по Жалба изјавена од Универзитетот за информатички науки и технологии „Св.Апостол Павле“ Охрид, преку Иван Бимбиловски, ректор на Универзитетот, поднесена против Инспекциски совет на Република Северна Македонија, по предметот Барање за пристап до информации од јавен карактер, на 17.01.2025 година, го донесе следното

**Р Е Ш Е Н И Е**

**СЕ ЗАПИРА** постапката по Жалбата изјавена од Универзитетот за информатички науки и технологии „Св.Апостол Павле“ Охрид, преку Иван Бимбиловски, ректор на Универзитетот, поднесена против Инспекциски совет на Република Северна Македонија, заведена во Агенцијата под бр.08-7 на 14.01.2025 година, по предметот Барање за пристап до информации од јавен карактер, **поради тоа што Жалбата се смета за повлечена**.

**О Б Р А З Л О Ж Е Н И Е**

Универзитетот за информатички науки и технологии „Св.Апостол Павле“ Охрид, како што е наведено во Жалбата, на 23.12.2024 година поднел Барање за пристап до информации од јавен карактер до Инспекциски совет на Република Северна Македонија, со кое побарал по е-маил да му се достави електронски запис или да изврши увид на следната информација:

„Ве молиме да ни ја доставите информацијата и конечната одлука од постапката за утврдување дисциплинска одговорност на Државниот просветен инспектор Африм Саљиу, како и одлуката за привремено одземената лиценца поради несовесност, односно злоупотреба на службената должност од страна на Државниот просветен инспектор Африм Саљиу“.

Имателот на информации до Барателот доставил Решение за прифаќање на барање бр.03-28/1 од 09.01.2025 година. Во Решението е наведено: „Ве известуваме дека со внимание го разгледавме Вашето Барање за пристап до информации од јавен карактер, наш бр.03-1171/1 од 24.12.2024 година и по извршената проверка на наведениот предмет, Ве информираме дека Советот се уште не располага со информацијата која е предмет на Барањето...“

Незадоволен од наведеното Решение, Барателот на информации на 14.01.2025 година поднесе Жалба до Агенцијата, заведена во архивата на Агенцијата под бр.08-7. Во Жалбата меѓу другото е наведено: “...Од страна на Државната комисија за спречување на корупцијата (ДКСК), до Инспекцискиот совет била доставена соодветна документација на 25.9.2019 год. и соодветно дополнување на 30.09.2019 год., со која биле известени дека ДКСК утврдила судир на интереси кај инспекторот Африм Саљиу, при вршење на вонреден инспекциски надзор на Државниот универзитет во Тетово....“

Агенцијата, преку е-маил заведен под бр.08-7 од 15.01.2025 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации по електронски пат на 15.01.2025 година до Агенцијата достави Одговор на жалба бр.03-28/6 од 15.01.2025 година, заведено во Агенцијата под бр.08-7. Во Одговорот е наведено дека: „....произлегува дека станува збор за недоразбирање помеѓу органот и барателот на информацијата, и согласно истото не е постапено по конкретното барање. Ова неподразбирање се однесува во однос на нејаснотијата во формулацијата на барањето, поточно во различното толкување на побараната информација...Советот изготви Решение за прифаќање на барањето за слободен пристап до информации од јавен карактер бр.03-28/5 од 15.01.2025 година и истото е доставено до Универзитетот за информатички науки и технологии „Св. Апостол Павле“ Охрид...“. Во прилог го достави наведеното Решение, на кое е наведено: „....Ви доставуваме: -Заверена копија – верна на оригиналот, Информација во врска со донесување Решение за формирање дисциплинска комисија и Решение за привремено одземање на лиценца на Африм Саљиу, државен просветен инспектор...Решение за приврмено одземање лиценца на државен просветен инспектор Африм Саљиу..Одлука за утврдување на дисциплинска одговорност...“

На 17.01.2025 година Барателот на информации до Агенцијата достави по електронски пат достави допис Повлекување на жалба бр.03-33/5 од 17.01.2025 година, со кој ја известува Агенцијата дека: „...Инспекцискиот совет ги достави бараните информации од јавен карактер, Универзитетот со овој допис ја повлекува Жалбата на Решение 03-281/1 од 09.01.2025 година на претседателот на Инспекциски совет ....“.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер и Законот за општата управна постапка **ЈА ЗАПРЕ ПОСТАПКАТА** по Жалбата, поради тоа што Барателот истата ја повлекол пред донесување на управен акт од второстепениот орган.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор,**

**Пламенка Бојчева**